b'\n_START_ARTICLE_\nChristian Conrad Danneskiold-Laurvig\n_START_SECTION_\nBortvist fra hovedstaden\n_START_PARAGRAPH_\nI 1764 bortf\xc3\xb8rte han den unge skuespillerinne Mette Marie Rose fra hennes hjem i K\xc3\xb8benhavn. Dette f\xc3\xb8rte til at han ble forvist fra den danske hovedstaden, og han bodde deretter i Larvik frem til 1766. I 1766 vendte han tilbake til K\xc3\xb8benhavn, men allerede i 1771 kom han igjen til Larvik. Der oppholdt han seg frem til sin d\xc3\xb8d i 1783. Det meste av tiden bodde han p\xc3\xa5 g\xc3\xa5rden Roligheten i Hedrum, sammen med Ingeborg Ackeleye, som tidligere hadde v\xc3\xa6rt gift med Herman L\xc3\xb8venskiold til Fossum._NEWLINE_I l\xc3\xb8pet av 1700-tallet fikk funksjon\xc3\xa6renes s\xc3\xb8nner ledende stillinger i administrasjonen. De giftet seg ofte med d\xc3\xb8tre av greven eller med menn fra byens ledende kj\xc3\xb8pmannsfamilier. Etter grevens d\xc3\xb8d, var det funksjon\xc3\xa6rene og ikke greven selv som valgte ut etterf\xc3\xb8lgere til stillingen som greve. \xc3\x98konomisk utroskap var vanlig blant funksjon\xc3\xa6rene, med bestikkelser og s\xc3\xa5kalte \xc2\xabl\xc3\xa5n\xc2\xbb fra grevens kasse._NEWLINE_Greve Christian Conrad pr\xc3\xb8vde \xc3\xa5 komme utroskapen til livs ved \xc3\xa5 \xc3\xb8ke funksjon\xc3\xa6renes l\xc3\xb8nninger. Likevel fortsatte funksjon\xc3\xa6renes underslag i resten av hans tid som greve.\n_START_SECTION_\nGjeld\n_START_PARAGRAPH_\nDa hans gjeld steg til uanede h\xc3\xb8yder, ble grevskapet satt under administrasjon. En offentlig administrasjonskommisjon s\xc3\xb8rget for at overskuddet skulle betale renter og avdrag. Fritz\xc3\xb8e Jernverk og sagbruket ble forpaktet bort til kj\xc3\xb8pmann Abraham B\xc3\xb8ckmann i Larvik fra 1776 til 1784. B\xc3\xb8ckmann var svoger av oberinspekt\xc3\xb8r Fabricius jr._NEWLINE_Alt dette ble grev Christian Conrad gjort personlig ansvarlig for, noe som ga ham tilnavnet \xc2\xabden onde greve\xc2\xbb. Christian Conrad var likevel av natur en vennlig og forst\xc3\xa5elsesfull mann med omtanke for sine unders\xc3\xa5tter._NEWLINE_Den f\xc3\xb8rste frimurerlosjen i Norge, \xc2\xabSt. Olai\xc2\xbb, ble grunnlagt av grev Christian Conrad i Christiania i 1749.'